Մինչև առաջ անցնելը, սակայն, փորձենք հասկանալ, թե ով է եղել Մեծ Հայքի թագավորության արքան Վաղարշ II-ից հետո և երբ է կառավարել այս տիրակալը: Մովսես Խորենացին հայտնում է, որ Վաղարշ II-ի մահվանից հետո. <Թագավորությունն առնում է նրա Խոսրով որդին՝ պարսից Արտավան թագավորի երրորդ տարում>: Վաղարշ II-ի թագավորությունը տևել է 20 տարի, ընդ որում վերջինս, ըստ Խորենացու, մահացել է Պարթևական թագավորության արքա Արտավան V-ի (204-224) թագավորության 3-րդ տարում[1]: Ներկայումս, Արտավան V-ի թագավորության սկզբի ժամանակահատվածը, այսինքն այն ժամանակահատվածը, երբ նա սկսեց գահակալական պայքարը և արքա էր դեռևս մեծապես միայն ձևականորեն, վիճելի է, սական Մովսես Խորենացու հաղորդումները օգնում են պարզաբանել այդ հանգամանքը, քանի որ, եթե Վաղարշ II-ը մահացել է և նրա հաջորդը գահին է բազմել 206 թ-ին, ապա Արտավան V-ի գահակալման, գուցե ձևական, առաջին տարին կարող է լինել 204 թ-ը: Այս առումով հետաքրքիր է, որ, ըստ Պատմահոր, Խոսրով I Մեծը գահակալել է 48 տարի, իսկ այդ պարագայում, հաշվելով 206 թ-ը ներառյալ, ամեն ինչ ամենայն ճշգրտությամբ գտնում է իր տեղը՝ Հայոց այս մեծագույն արքան սպանվել է 253 թ-ին: